Loftslagsaðgerðasinninn Greta Thunberg segir að loftslagsverkföll nemenda víðs vegar um heim hafi engu skilað . Þúsundir manna voru saman komnir í spænsku höfuðborginni Madríd í gær til þess að hlýða á ávarp Gretu Thunberg en í borginni stendur nú yfir loftslagsráðstefna Sameinuðu þjóðanna . Ráðstefnan er tuttugasta og fimmta loftslagsráðstefnan sem sameinuðu þjóðirnar standa fyrir . Hófst hún 2. Desember og stendur yfir til þess þrettánda . Guardian greinir frá . Thunberg sem vakti athygli þegar hún stóð fyrir loftslagsverkfalli í Svíþjóð árið 2017 sagði að þrátt fyrir að fjöldi nemenda víðs vegar um heim leggðu niður bók og blýant og tæku þátt í loftslagsverkföllum , þar á meðal á Íslandi , hafi það hingað til ekki leitt til aðgerða stjórnvalda víða um heim . Thunberg sagðist þá vona að viðræður Sameinuðu þjóðanna myndu skila árangri en sagðist óviss um hvort stjórnvöld skildu alvarleika málsins . Ekki væri unnt að halda óbreyttu ástandi mikið lengur þar sem magn gróðurhúsalofttegunda heldur áfram að aukast . Við getum ekki beðið lengur voru skilaboðin frá Thunberg . Sagði hún að börnin sem taka þátt í loftslagsverkföllunum vilji ekki þurfa að halda þeim til streitu . Valdhafar þyrftu að taka af skarið og sýna vilja sinn í verki .